Document ID: 31994D0611

ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Σεπτεμβρίου 1994 σχετικά με την εφαρμογή του άρθρου 20 της οδηγίας 89/106/ΕΟΚ για τα δομικά προϊόντα (94/611/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/106/ΕΟΚ του Συμβουλίου της 21ης Δεκεμβρίου 1988 σχετικά με την προσέγγιση των νομοθετικών κανονιστικών και διοικητικών διατάξεων των κρατών μελών για τα δομικά προϊόντα (1), όπως τροποποιήθηκε τελευταία από την οδηγία 93/68/ΕΟΚ (2), και ιδίως τα άρθρα 3, 6 και 20,
την ανακοίνωση της Επιτροπής σχετικά με τα ερμηνευτικά έγγραφα της οδηγίας 89/106/ΕΟΚ,
Εκτιμώντας:
ότι το άρθρο 3 παράγραφος 2 της οδηγίας 89/106/ΕΟΚ ορίζει ότι, προκειμένου να ληφθούν υπόψη τα διαφορετικά επίπεδα προστασίας, τα οποία ενδεχομένως υφίστανται σε εθνικό, περιφερειακό ή τοπικό επίπεδο, είναι δυνατόν για κάθε βασική απαίτηση να ορίζονται κλάσεις στα ερμηνευτικά έγγραφα και τις τεχνικές προδιαγραφές-
ότι η παράγραφος 4.2.1 του ερμηνευτικού εγγράφου αριθ. 2 "πυρασφάλεια" αιτιολογεί την ανάγκη ύπαρξης διαφορετικών επιπέδων της βασικής απαίτησης συναρτήσει:
- του τύπου, της χρήσης και της τοποθεσίας του δομικού έργου,
- της διάταξης του έργου,
- της ύπαρξης εγκαταστάσεων έκτακτης ανάγκης-
ότι η παράγραφος 2.2 του ερμηνευτικού εγγράφου αριθ. 2 παραθέτει ορισμένα αλληλένδετα μέτρα για την ικανοποίηση της βασικής απαίτησης "πυρασφάλεια", τα οποία από κοινού συμβάλλουν στην κατάστρωση της στρατηγικής πυρασφαλείας που μπορεί να αναπτυχθεί με διαφόρους τρόπους στα κράτη μέλη-
ότι η παράγραφος 4.2.3.3 του ερμηνευτικού εγγράφου αριθ. 2 εντοπίζει ένα από αυτά τα επικρατούντα στα κράτη μέλη μέτρα, το οποίο συνίσταται στον περιορισμό της γένεσης και εξάπλωσης της φωτιάς και του καπνού στο εσωτερικό του χώρου όπου εκδηλώθηκε αρχικά η φωτιά (ή σε μια δεδομένη περιοχή) περιορίζοντας τη συμμετοχή των δομικών προϊόντων στην πλήρη ανάπτυξη μιας φωτιάς-
ότι ο καθορισμός κλάσεων της βασικής απαίτησης εξαρτάται εν μέρει από το επίπεδο του περιορισμού αυτού-
ότι το επίπεδο του εν λόγω περιορισμού, μπορεί να εκφραστεί μόνον με τα διαφορετικά επίπεδα επιδόσεων αντίδρασης των προϊόντων στη φωτιά υπό τις συνθήκες τελικής χρήσης τους-
ότι η παράγραφος 4.3.1.1 του ερμηνευτικού εγγράφου αριθ. 2 ορίζει ότι, για να επιτραπεί η αξιολόγηση των επιδόσεων αντίδρασης των προϊόντων στη φωτιά, θα μελετηθεί μια εναρμονισμένη λύση, στην οποία θα χρησιμοποιούνται πλήρεις δοκιμές ή δοκιμές κλίμακας τραπέζης που σχετίζονται με περιπτώσεις πραγματικής φωτιάς-
ότι η λύση αυτή στηρίζεται στην κατάρτιση ενός συστήματος ταξινόμησης σε κλάσεις, το οποίο δεν περιλαμβάνεται στο ερμηνευτικό έγγραφο-
ότι το σύστημα ταξινόμησης, προς το σκοπό αυτό, συνδέεται με ορισμένες μεθόδους δοκιμής ήδη καθορισμένες από τους οργανισμούς τυποποίησης, εκτός από μία η οποία αποκαλείται ως η δοκιμή του μεμονωμένου καιόμενου αντικειμένου (SBI)-
ότι τα όρια για τις κλάσεις Β, Γ, Δ θα υποδειχθούν αργότερα με νέα απόφαση, η οποία θα ληφθεί εφόσον το επιτρέψει η ανάπτυξη της SBI-
ότι το άρθρο 20 παράγραφος 2 της οδηγίας 89/106/ΕΟΚ ορίζει τη διαδικασία που πρέπει να ακολουθείται για τη θέσπιση των διατάξεων που απαιτούνται σχετικά με τον καθορισμό κλάσεων των απαιτήσεων, εφόσον αυτές δεν έχουν περιληφθεί στα ερμηνευτικά έγγραφα-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομικών Κατασκευών που καθορίζει το άρθρο 20 παράγραφος 3 της οδηγίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Όταν οι συνθήκες τελικής χρήσης ενός δομικού προϊόντος είναι τέτοιες ώστε αυτό να συμβάλει στη γένεση και εξάπλωση της φωτιάς και του καπνού στο εσωτερικό του χώρου όπου αρχικά εκδηλώθηκε η φωτιά, το προϊόν ταξινομείται με βάση τις επιδόσεις του αντίδρασης στη φωτιά, οι οποίες αναφέρονται στο σύστημα ταξινόμησης που περιλαμβάνεται στους πίνακες 1 και 2 του παραρτήματος.
2. Τα προϊόντα εξετάζονται υπό τις συνθήκες τελικής χρήσης τους.
3. Ο πίνακας 1 ισχύει για τις ακόλουθες περιπτώσεις:
- προϊόντα για τοίχους και οροφές, συμπερπιλαμβανομένων των επικαλύψεών της επιφανείας τους,
- οικοδομικά στοιχεία,
- προϊόντα ενσωματωμένα στα οικοδομικά στοιχεία,
- δομικά μέρη αγωγών και σωληνώσεων,
- προϊόντα προσόψεων/εξωτερικών τοίχων.
Ο πίνακας 2 εφαρμόζεται στα δάπεδα επικαλύψεων συμπεριλαμβανομένης της επιφανείας τους.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 9 Σεπτεμβρίου 1994.

Labels: 1
20
7
3
9
0